Nyhedsbrev, PH Absalon 28. august 2018

**Kulturmødet på Mors: Kulturminister med ros til KULT-projektet**

Absalon var på Kulturmødet Mors i sidste uge, der med sine godt 24.000 deltagere er landets største forum for kunst og kultur.

Projektleder Bennyé Austring fra Center for Pædagogik, Roskilde fremlagde erfaringerne fra det landsdækkende KULT-projekt om dagtilbudsbørns møde med kunst og kultur på Kulturmødet Mors. KULT er støttet af Kulturministeriet og realiseret sammen med University College Lillebælt og Professionshøjskolen UCN. I panelet sad desuden professorerne Lene Tanggaard, Aalborg Universitet og Anne Bamford, University of London samt Kulturminister Mette Bock (LA).

**Ministerros**

Kulturministeren, der var forhindret i at deltage i KULT-konferencen ”Små børns møde med kunst og kultur” i maj på Campus Rosilde, benyttede lejligheden til at fremhæve KULT-projektets resultater. Særligt fremhævede hun projektets nye didaktiske model for pædagogens arbejde før og efter børns museums- eller kunstoplevelser, ”Sommerfuglemodellen”. Kulturministeren understregede kunstens betydning for børns dannelse og læring og refererede i den forbindelse den ph.d.-afhandling, som den regionale KULT-koordinator for Sjælland, Merete Sørensen, Center for Pædagogik Roskilde, har udarbejdet. Afhandlingen dokumenterer blandt andet, at kunstæstetiske aktiviteter i daginstitutioner styrker social inklusion, samarbejdskompetencer, fantasi og kreativitet samt formsproglige kompetencer hos børn.

**Ny pulje penge**

Under overskriften ”Tidlig Kulturstart” lancerede ministeren under selve Kulturmødet KULT-projektets afløser, en pulje på 6.25 mil. kr. til initiativer, der kan understøtte samarbejdet mellem pædagoguddannelser og kulturinstitutioner, kommuner, dagtilbud og civilsamfund.

>[Læs om Kult-projektet](https://phabsalon.dk/forskning-og-udvikling/paedagogik/bevaegelse-kreativitet-og-aestetik-i-paedagogisk-arbejde/kult-projektet)

>[Om KULT-konferencen 17.5.2018](https://phabsalon.dk/det-sker/konferencer/konference-smaa-boerns-moede-med-kunst-og-kultur)

>[Læs om Sommerfuglemodellen](https://slks.dk/boern/smaa-boern/kompetenceudvikling)

>[Læs om de nye puljer](http://om/)

>[Læs Merete C. Sørensens ph.d.-afhandling](http://edu.au.dk/fileadmin/edu/phdafhandlinger/Merete-Soerensen-ph.d.-afhandling.pdf)